CELEX: 62009TN0527
Language: et
Date: 2010-04-06 00:00:00
Title: Kohtuasi T-527/09: 6. aprillil 2010 esitatud hagi — Ayadi versus komisjon

5.6.2010   
            
            
               ET
            
            
               Euroopa Liidu Teataja
            
            
               C 148/31
            
         6. aprillil 2010 esitatud hagi — Ayadi versus komisjon
   (Kohtuasi T-527/09)
   2010/C 148/56
   Kohtumenetluse keel: inglise
   
      Pooled
   
   
      Hageja: Chafiq Ayadi (esindajad: solicitor H. Miller, barrister B. Emmerson ja barrister S. Cox)
   
      Kostja: Euroopa Komisjon
   
      Hageja nõuded
   
   
               —
            
            
               tühistada komisjoni määrus nr 954/2009 osas, milles see puudutab hagejat;
            
         
               —
            
            
               mõista kohtukulud välja komisjonil.
            
         
      Väited ja peamised argumendid
   
   Käesolevas asjas palub hageja tühistada osaliselt komisjoni 13. oktoobri 2009. aasta määrus (EÜ) nr 954/2009, millega 114. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud osas, milles hageja on loetletud nende füüsiliste ja juriidiliste isikute hulgas, kelle rahalised vahendid ja majandusressursid selle õigusakti sätete alusel külmutatkse.
   Hageja esitab oma nõude põhjenduseks neli väidet.
   Esiteks väidab hageja, et komisjon kuritarvitas oma pädevust, arvates hageja määruse nr 881/2002 I lisas toodud loetellu, ilma et ta oleks hoolikalt ja erapooletult analüüsinud kõiki hagejaga seotud asjaolusid.
   Teiseks väidab hageja, et vaidlustatud määruse vastuvõtmisel rikuti tema õigust tõhusale kohtulikule kaitsele, kuna määruse vastuvõtmiseks puudusid piisavad tõendid ja seega ei ole Euroopa Kohtul võimalik täita oma tõendite hindamise kohustust.
   Kolmandaks väidab hageja, et vaidlustatud määruse vastuvõtmisel rikuti hageja kaitseõigust. Hageja leiab, et komisjon ei esitanud tõendeid, vaid esitas üksnes sanktsioonide komitee aruandes toodud väited. Ilma tõenditeta ei ole hagejal võimalik pöörduda sanktsioonide komitee poole tõendites sisalduvate puuduste ja vale tõlgendamise osas.
   Neljandaks väidab hageja, et kuna vaidlustatud määrusega külmutati tema vara tagasiulatuvalt ja tähtajatult ka etteulatuvalt, rikutakse määrusega tema omandipõhiõigust.